Vi er 2 voksne og 1 barn i vores familie og skal til at bygge hus. Jeg har haft den samme lille bank i Vestjylland de sidste 12år, og synes det kunne  være relevant at tage tilbud hjem fra andre banker også, nu hvor vi skulle til at "investere" så mange penge i fast bolig. Min kæreste har haft en lønkonto i Nordea i mange år, og vi valgte derfor Nordea, Danske Bank og BRF kredit. Vi udfyldte en "kontakt mig" boks på Nordeas hjemmeside og blev ringet op af en medarbejder i et call center, som stillede nogle spørgsmål og derefter henviste mig til den lokale filial i Køge. Herfra ringede en af de ansatte et par dage efter og aftalte et møde. Jeg mødte op til mødet som aftalt og herefter skete følgende: (teksten er kopieret fra min tidl. klage til Nordea via deres ris og ros boks. Har fjernet navne og tal om økonomi i nedenstående).

Hej Nordea. Jeg havde udfyldt jeres boks på hjemmesiden, hvor der stod man ville blive ringet op. Det blev jeg også, og personen spurgte meget ind til min/vores økonomi. 2 voksne(39 og 33) og 1 barn på 2 år. Husstandsindkomst (Over middel).- God opsparing og derudover pensionsopsparinger i den gode ende. Solgt lejlighed i maj og skal nu til at bygge hus. Har købt grund for ca 2,5 år siden til kr. x.xxx.xxx.- Afdraget kr. xxx.xxx.-så samlet gæld i grund kr. xxx.xxx.-.- Ellers ingen anden gæld overhovedet. Har været i jysk bank i vestjylland  i mange år, og synes nu det var tid til at tage tilbud hjem på min bankforretning. Møde bliver booket med Xxxx i Køge filialen. Jeg har inden mødet fortalt ham at jeg tager tilbud hjem fra Danske Bank og BRF kredit også, for ligesom at spille med åbne kort. Det skulle jeg aldrig have gjort. Xxxx har udskrevet 2 lister med jeres rente og bidragssatser som han sidder med. Det er hans forberedelse. Jeg spørger om han ikke vil høre lidt om os og vores projekt, og fortæller om det på egen opfordring. Han var ellers gået igang med at give mig satserne med det samme, men jeg synes det var en meget mærkelig indledning. og valgte derfor at fortælle om vores projekt. Han fortæller mig hurtigt at han ikke mener at mit Lind og Risør hus  (x.xxx.xxx) samt grund xxx.xxx, kan holde vand i området.

Han siger at I vurderer normalt et gennemsnitligt hus på 150m2 i området til kr. x.xxx.xxx incl. grund. Jeg siger til ham at man vel ser på at huset ligger 350 meter fra vandet(ingen havudsigt dog) og at det ikke er et standard hus. Han fortæller så at fremgangsmåden  I Nordea er, at jeg først skal skrive under på et engagement (efter kreditvurdering) og så først bagefter vil I kigge på hvad I kan gøre jf. realkredit vurdering af projektet. I bruger Danbolig og han vil ikke bruge 1800.- på at få det undersøgt, før han ved om jeg vil være kunde. Jeg fortæller ham at man jo bliver nødt til at behandle kunderne forskelligt efter behov, og at i dette tilfælde er I jo nødt til at komme med et udspil på vurderingen før jeg kan slå til. Ellers ved jeg jo ikke hvad vi taler om. Ved bilforhandleren får man også tilbud inden accept, sådan var det også da jeg tog tilbud på mit hus, og sådan er det jo næsten med alt. 

Han siger så at jeg selv kan gå ned til Danbolig og snakke med dem om mit hus. Jeg er helt uforstående. Skal jeg gå ned og sige til Danbolig at jeg er ved at få tilbud fra Nordea på min samlede bankforretning, og nu skal jeg selv stå for vurderingen sammen med dem?? Skal jeg vende tilbage til Nordea? Skal jeg henvise til Xxxx? Skal jeg henvende mig til nogen speciel hos Danbolig? Hvad sker der lige her? Hvorfor tilbyder Xxxx ikke fx at tage imod mit projekt og så tage kontakt til Danbolig for en snak omkring projektet? Så kan han da i det mindste vende professionelt tilbage med et svar. Jeg spørger ham flere gange om jeg seriøst selv skal stå for at finde ud af hvad Nordea kredit vil tilbyde mig. Han siger at sådan er reglerne og at I ikke bruger omkostninger på "shoppere" i Nordea. Undskyld mig, altså min kæreste er kunde i Nordea i forvejen, så I havde da vores 1. prioritet, men er det da ulovligt at tage et par tilbud, når man skal til at flytte sit samlede engagement. Jeg var rystet over den enorme arrogante behandling jeg fik af jeres "bankrådgiver" Xxxx. Det var så tydeligt at han ikke ønskede at spilde sin tid på mig, han ville bare aflevere nogle ark til mig og have mig ud af vagten. Han spurgte i løbet af den halve time ikke en eneste gang om at se huset, selvom jeg sad med hele projektet fremme på bordet. Meget underligt. Jeg fortæller ham at det virker meget uprofessionelt og ikke spor tiltrækkende at I intet vil gøre.  Han siger så "at han da godt kan prøve at ringe og høre en ejendomsmægler med det samme, omkring hvad det er værd. Dybt useriøst. Ejendomsmægleren skal da se entreprisematerialet, tegningerne osv, bare for at være nogenlunde rustet til en ca. pris. Jeg har hørt nok og synes at han sjofler mig som kunde og vores projekt.Vi troede seriøst at Nordea nok var den bank vi skulle ende ud med, da vi jo finder realkreditten interessant grundet 1 lagsbelåningen istedet for 2 lagsbelåningen som min nuværende bank har, men vi lærte noget andet. Jeg har aldrig oplevet noget lignende og synes alt i alt at det har været en super dårlig oplevelse på alle måder. Jeg er seriøs og vil gerne have en ny bank, da min nuværende ikke kan tilbyde andet end 2 lagsbelåning. Jeg er kreditværdig og klar til at tage en beslutning i nærmeste fremtid. Sådan en kunde er Nordea åbenbart overhovedet ikke interesseret i. Jeg er pænt skuffet. 
 
Nu kommer vi så til det mest absurde:
Efter at ovenstående klage bliver sendt til Nordea via deres ris/ros kontakt, bliver jeg kontaktet at en kvinde fra filialen i Køge, som præsenterer sig som chef for pågældende ansatte som jeg havde talt med. Hun beklager meget og siger at jeg har fået en uheldig behandling, som hun ikke kan stå inde for. Hun spørger derefter, om jeg vil give dem en chance mere, hvilket jeg siger ja til. Jeg bærer ikke nag og er ikke for fin til at tage imod en undskyldning. Vi aftaler at hun vil ”sætte” mig op med en dygtig medarbejder som vil kontakte mig om mandagen. 
Det er nu næsten 2 uger siden. Har INTET hørt. Det er simpelthen så amatøragtigt og uprofessionelt, at jeg  aldrig igen skal have nogen kontakt med denne bank. Vi har sidenhen taget tilbud fra både Danske Bank og BRF kredit. Begge meget professionelle, begge interesserede i en ny kunde og begge har godkendt os, hvilket vi selvfølgelig er glade for. Nu skal vi have læst det igennem og besluttet os.
Vi troede vi skulle være helkunde i Nordea, det skulle vi så ikke. Nu flytter vi også min kærestes engagement fra Nordea og vi vender ALDRIG tilbage!!!